На основу чл. 109. и 119. став 1. тачка 1) Закона о основама система обра­зо­вања и васпитања („Службени гласник РС“, број 88/17, 27/2018 –др. Закон и 10/2019), Школски одбор ОШ „Бранко Радичевић“ Бољевци, на 11.седници одржаној 23.08.2019. године, једногласно је донео

**П Р А В И Л А П О Н А Ш А Њ А У Ш К О Л И**

**I ОСНОВНЕ ОДРЕДБЕ**

**Члан 1.**

Правилима понашања у Школи (у даљем тексту: Правила) уређује се понашање и међусобни односи запослених, ученика, родитеља односно других законских заступника ученика (у даљем тексту: родитељи) и трећих лица у Школи.

**Члан 2.**

Поштовањем Правила обезбеђује се успешно одвијање образовно-васпитне делат­ности Школе, побољшавају се радна дисциплина и безбедност у Школи, чување школ­ске имовине и имовине ученика, запослених, родитеља и трећих лица и доприноси се повећању угледа Школе.

**Члан 3.**

У Школи се негују односи међусобног разумевања и уважавања личности ученика, одраслих, запослених и родитеља.

Запослени имају обавезу да својим радом и укупним понашањем доприносе развијању позитивне атмосфере у Школи.

**Члан 4.**

У Школи су забрањене дискриминација и дискриминаторско поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање (искључивање, ограничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расе­љеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђи­ваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Школа је дужна да предузме све мере прописане законом када се посумња или утврди дискриминаторно понашање у Школи.

Препознавање облика дискриминације од стране запосленог, ученика, родитеља или трећег лица у Школи врши се на основу ближих критеријума које заједнички пропису­ју министар надлежан за послове образовања (у даљем тексту: министар) и министар надлежан за људска и мањинска права.

**Члан 5.**

У Школи су, према запосленом, ученику, родитељу или трећем лицу, забрањени:

1) дискриминација и дискриминаторно поступање;

2) физичко, психичко, социјално, сексуално, дигитално и свако друго насиље;

3) злостављање и занемаривање;

4) понашање које вређа углед, част или достојанство;

5) страначко организовање и деловање.

**Члан 6.**

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета, ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој детета, ученика и одраслог.

Школа је дужна да одмах поднесе пријаву надлежном органу ако се код детета, ученика или одраслог примете знаци насиља, злостављања или занемаривања.

**Члан 7.**

Физичким насиљем сматра се: физичко кажњавање детета, ученика или одраслог од стране запосленог, родитеља или трећег лица у Школи; свако понашање које може да доведе до стварног или потенцијалног телесног повређивања детета, ученика, одраслог или запосленог; насилно понашање запосленог према детету, ученику или одраслом, као и ученика и одраслог према другом ученику, одраслом или запосленом.

Психичким насиљем сматра се понашање које доводи до тренутног или трајног угрожавања психичког и емоционалног здравља и достојанства.

Социјалним насиљем сматра се искључивање детета, ученика и одраслог из групе вршњака и различитих облика активности Школе.

Сексуалним насиљем и злостављањем сматра се понашање којим се дете и ученик сексуално узнемирава, наводи или приморава на учешће у сексуалним актив­ностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Дигиталним насиљем и злостављањем сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб-сајта (web site), четовањем, укључивањем у форуме, социјалне мреже и другим облицима дигиталне комуникације.

Школа је дужна да надлежном органу пријави сваки облик насиља, злостављања и занемаривања у Школи почињен од стране родитеља или трећег лица у Школи.

**Члан 8.**

У Школи је забрањен сваки облик насиља и злостављања о којима говоре Правила, од стране ученика, родитеља или одраслог лица, над наставником, стручним сарадником и другим запосленим лицима.

Због повреде забране из става 1. овог члана против родитеља се подноси прекршајна или кривична пријава.

**Члан 9.**

Поступање у Школи као одговор на насиље и злостављање спроводи се према Протоколу поступања у установи у одговору на насиље и злостављање, који утврђује садржај и начине спровођења превентивних и интервентних активности, услове и начине за процену ризика, начине заштите од насиља, злостављања и занемаривања, а доноси га министар.

Препознавање невербалних облика злостављања ученика од стране запосленог за време неге, одмора и рекреације и других облика васпитно-образовног рада врши се на основу ближих услова које прописује министар.

**Члан 10.**

У Школи је забрањено свако понашање којим се вређа углед, част или достојанство – запосленог према детету, ученику и одраслом; детета, ученика и одраслог пре­ма запосленом; родитеља или трећег лица према запосленом; запосленог према родитељу; детета, ученика и одраслог према другом детету, ученику или одраслом.

Директор Школе (у даљем тексту: директор) дужан је да у року од три дана од дана сазнања за повреду забране из става 1. овог члана предузме одговарајуће актив­ности и мере у оквиру надлежности Школе.

Препознавање понашања којима се вређа углед, част или достојанство у Школи врши се према ближим условима о начину препознавања тавог понашања, које заједнички прописују министар и министар надлежан за људска и мањинска права.

Поступање Школе када се посумња или утврди вређање угледа, части или досто­јанства, начине спровођења превентивних и интервентних активности, услове и начине за процену ризика, начине заштите и друга питања од значаја за заштиту, прописује министар.

**Члан 11.**

Према ученицима који чине повреде обавеза ученика и повреде забрана могу се примењивати само оне мере које су утврђене законом или општим актом Школе.

**Члан 12.**

У Школи је забрањено страначко организовање и деловање и коришћење школ­ских просторија у такве сврхе.

**II ПОНАШАЊЕ ЗАПОСЛЕНИХ**

**Члан 13.**

Запослени имају обавезу да својим радом, укупним понашањем и изгледом доприносе угледу Школе и развијању позитивне атмосфере у Школи.

**Члан 14.**

Сви запослени су обавезни:

1) да редовно и на време долазе на посао;

2) да савесно обављају послове свог радног места;

3) да благовремено обавештавају директора, помоћника директора или секретара Школе о спречености за рад;

4) да се уздржавају од радњи којима се крше права ученика и/или других лица;

5) да се старају о остваривању права, обавеза и одговорности ученика;

6) да пријављују директору или Школском одбору кршење права ученика;

7) да долазе на посао прикладно одевени;

8) да пре или за време рада не узимају алкохол нити друга средства која утичу на способност за рад;

9) да не пуше у просторијама Школе нити у школском дворишту;

10) да не уносе у Школу нити у школско двориште оружје или друга опасна сред­ства којима се може угрозити живот и тело ученика, запослених и трећих лица или се може нанети материјална штета;

11) да за време рада не користе мобилни телефон нити друга средства којима се може омести процес рада;

12) да не оштећују имовину Школе, ученика, других запослених, родитеља ученика и трећих лица;

13) да користе средства Школе и потрошни материјал само у службене сврхе;

14) да не износе школску евиденцију, друга документа, средства Школе нити потрошни материјал без одобрења директора, помоћника директора или секретара школе

15) да поштују правила понашања и рада прописана Законом, Статутом и другим актима.

**Члан 15.**

Наставник је обавезан да у Школу дође најмање 10 минута пре почетка часа.

Дежурни наставник је обавезан да у Школу дође најмање 30 минута пре почет­ка наставе у смени.

**Члан 16.**

Дежурни наставник дежурство обавља пре почетка смене и за време великог одмора.

Дежурни наставник:

1) стара се о одржавању реда и о безбедности у школској згради и у школском дворишту;

2) предузима мере у случају нарушавања реда или угрожавања безбедности;

3) ради испуњавања својих обавеза, сарађује с директором, помоћником дирек­тора и другим лицима запосленим у Школи;

4) уредно води књигу дежурног наставника и уписује промене које су од значаја за функционисање школе.

**Члан 17.**

Дежурство се обавља у улазном холу и у школском дворишту, а по потреби и на другим местима, у складу са одлуком главног дежурног наставника.

 Главни дежурни наставник утврђује присуство и одсуство дежурних наставника и о томе води евиденцију.

 Главни дежурни наставник дежура и координира рад дежурних наставника.

 **Члан 18.**

Одељенски старешина дужан је да:

1. брине о раду и успеху својих ученика
2. уредно води дневник рада, матичну књигу и осталу педагошку и другу документацију
3. благовремено прати остваривање распореда часова у свом одељењу и упозорава наставнике који неуредно воде евиденцију
4. правда изостанке ученика на основу лекарског уверења или оправдања родитеља
5. сарађује са родитељима, и другим старатељима ученика, обавештава их о понашању, изостанку и успеху ученика, и пружа информације о другим активностима школе
6. брине о ученицима свог одељења за време извођења екскурзије, излета и других културних манифестација, спортских и других ваннаставних активности у којима учествује.

**Члан 19.**

Домар је обавезан да, осим у време када обавља послове у другим деловима Школе или користи одмор у току дневног рада, дежура у улазном холу Школе.

**Члан 20.**

Спремачица је обавезна да пре и после одржавања хигијене у просторијама у којима се одвија рад наставника и других запослених, дежура у холу или ходнику Шко­ле, односно испред просторија у којима одржава хигијену.

За време у које спремачица користи дневни одмор или је из других разлога одсутна са свог радног места, друге спремачице преузимају надзор над њеним радним мес­том, у складу са распоредом који утврђује директор на предлог секретара Школе.

**Члан 21.**

Домар и спремачице обавезни су да без одлагања обавештавају дежурног настав­ника, директора, помоћника директора или секретара Школе о свакој промени која може довести до нарушавања рада, реда и безбедности у Школи.

Домар и спремачица обавезни су да помогну дежурном наставнику у раду, да доставе потербан материјал за наставу, да предузимају мере ради одржавања реда и мира у школи, безбедности ученика, запослених и имовине школе, утврђују стање објекат школе и о томе обавесте директора, помоћника директора или секретара, проверавају водоводне, грејне и друге инсталације, као и да обаваљају послове у оквиру свог радног места.

 **Члан 22.**

Дужности стручног сарадника –школског психолога, педагога, библиотекара и других су:

1. долази у школу најмање 20 минута пре почетка радног времена;
2. обавести директора, помоћника директора или секретара школе о изостајању са посла;
3. остварује сарадњу са наставницима и другим запосленима у школи
4. остварује сарадњу са ученицима и њиховим родитељима, односно другим законским заступницима
5. извршава друге обавезе у складу са програмом рада стручних сарадника у школи, прописаним одговарајућим Правилником, Законом, Статутом и другим актима.

 **Члан 23.**

 Забрањен је боравак и кретање запослених у просторијама школе после радног времена, осим ако се ради о продуженом раду или ако је запослени дошао ради обављања одређеног посла, по претходном налогу, односно одобрењу директора школе.

 **III ПОНАШАЊЕ УЧЕНИКА**

**Члан 24.**

Ученици су обавезни:

1) да се придржавају Правила и других општих аката Школе у просторијама Школе и школском дворишту, на другом месту на којем се изводи образовно-васпитни рад, као и на путу између куће и Школе;

2) да се придржавају одлука органа Школе;

3) да поступају по налогу директора, помоћника директора, наставника и стручних сарадника;

4) да се за решавање проблема у односима са другим ученицима, запосленима, родитељима или трећим лицима обраћају дежурном наставнику или одељењ­ском старешини, а по потреби и другим лицима запосленим у Школи;

5) да редовно похађају наставу и друге облике образовно-васпитног рада и да уредно извршавају своје школске обавезе;

6) да не касне на наставу нити на друге облике образовно-васпитног рада;

7) да савесно раде на усвајању знања, вештина и вредносних ставова прописаних школских програмом;

8) да прате сопствени напредак и да извештавају о томе наставнике и родитеље;

9) да у поступку оцењивања покажу своје стварно знање без коришћења раз­них облика преписивања и других недозвољених облика помоћи;

10) да не ометају извођење наставе и да не напуштају час или други облик образовно-васпитног рада без претходног одобрења наставника;

11) да поштују личност других ученика, наставника и осталих запослених у Шко­ли;

12) да се уљудно понашају према другим ученицима, запосленима у Школи, родитељима и трећим лицима;

13) да се пристојно одевају;

14) да благовремено правдају изостанке;

15) да чувају имовину Школе и чистоћу и естетски изглед школских просторија и школског дворишта;

16) да се старају о очувању животне средине и да се понашају у складу са прави­лима еколошке етике;

17) да се уздржавају од уношења било каквих измена у школској евиденцији;

18) да за време образовно-васпитног рада поштују забрану употребе мобилног телефона и свих других средстава којима се може ометати рад;

19) да у згради Школе нити у школском дворишту, за време обављања образов­но-васпитног рада ван зграде Школе и школског дворишта, као ни на путу између куће и Школе, не носе оружје или друга опасна средства којима се може угрозити жи­вот и тело ученика, запослених, родитеља и трећих лица или се може нанети мате­ријална штета;

20) да се уздржавају од употребе дувана, алкохола, наркотичких и сличних средстава и од подстрекавања других ученика на такву употребу;

21) да се уздржавају од изазивања туче и учествовања у тучи;

22) да се уздржавају од изражавања националне, расне и верске нетрпељивос­ти;

23) до краја часа не смеју напуштати своју учионицу;

**Члан 25.**

Ученици су обавезни да буду у Школи најмање десет минута пре почетка наставе или другог облика образовно-васпитног рада.

Ради уласка у школу и изласка из школе одређују се посебни улази, односно улази за ученике школе.

**Члан 26.**

Пет минута пре почетка наставе, на звук првог звона, ученици су обавезни да, раз­врстани по одељењима, буду спремни за улазак у Школу у складу с налогом дежурног наставника.

За време хладног и/или кишовитог времена, ученици се, у складу са одлуком дежурног наставника, за одлазак на наставу припремају у улазном холу.

**Члан 27.**

На знак дежурног наставника, ученици у реду и миру крећу према својим учио­ницама.

У време оглашавања другог звона, односно звона за почетак часа, ученици тре­ба да буду у својим учионицама и да мирно чекају долазак наставника.

Уколико је реч о учионицама које откључава наставник, ученици у реду и миру чекају наставника испред учионице.

Ако се час одржава у фискултурној сали, кабинету и слично, ученици долазе испред просторије у којој ће се одржати час и тамо чекају наставника.

Настава је организована у две смене.

**Члан 28.**

Ученици који су закаснили на час не смеју се задржавати у холовима, ходницима и другим просторијама Школе, него одлазе да при­сус­твују часу.

По јављају наставнику и давању обавештења о разлогу кашњења, по одобрењу наставника ученик одлази на своје место, при чему не сме узнемиравати остале ученике, већ се одмах укључује у праћење наставе.

**Члан 29.**

Почетак и завршетак часа, као и време улажења у школу, објављује се према утврђеном распореду звоњења.

 Мали одмори трају по пет минута, а велики двадесет минута. Велики одмор је између другог и трећег часа.

За време одмора ученици су дужни да одржавају дисциплину, да чувају школску имовину и да воде рачуна о свом угледу и угледу школе.

 За време великог одмора ученици су обавезни да изађу из учионице у ходник или школско двориште, у зависности од временксих прилика.

 **Члан 30.**

По завршетку школских обавеза, ученици напуштају школску зграду и школско двориште.

Изузетно, могу остати у школи, ако је то предвиђено планом рада школе.

Приликом одласка из школе ученици односе све своје ствари.

**Члан 31.**

Редар је обавезан да буде у учионици најмање 10 минута пре почетка наставе.

Одељењски старешина сваке недеље одређује по два редара.

Редар:

1) проветрава учионицу пре почетка наставе и за време великог одмора и обавља друге радње са циљем да се учионица припреми за наставу;

2) извештава наставника о одсутним ученицима;

3) чува личне предмете, књиге и прибор ученика;

4) пријављује наставнику сваки нестанак или оштећење имовине Школе, учени­ка или запослених лица;

5) обавештава наставника о променама које могу утицати на безбедност учени­ка и/или других лица;

6) по налогу предметног наставника доноси наставна средства, учила и други прибор;

7) по налогу одељенског старешине и предметног наставника обавља и друге послове.

 **Члан 32.**

Ако наставник закасни или не дође на час 10 минута од почетка часа редар обавештава директора, помоћника директора, психолога, педагога школе или секретара.

До доласка наставника или његовог заменика, ученици остају у учионици и припремају се за час.

Ако наставник не дође, а замена се не може обезбедити, ученици остају у учионици и припремају се за час. Редари су обавезни да се старају о дисциплини.

Није дозвољено напуштати учионицу. У случају прекршаја ученик подлеже одговарајућој предагошкој мери.

 **Члан 33.**

Односи међу ученицима заснивају се на међусобној сарадњи, помоћи, другарству, уважавању и поштовању личности и пристојном опхођењу.

Међусобне неспоразуме и сукобе решавају у оквиру одељенске заједнице, уз посредовање одељенског старешине, психолога, педагога, дежурног наставника.

Лакше и теже повреде обавезе ученика, као и васпитно – дисциплински поступак регулише су Закон и Статут школе.

 **Члан 34.**

 Подела ужине обавља се у трпезарији у школској згради, за време великог одмора.

 Ученици су обавезни да се пристојно понашају у трпезарији.

 Ученицима је строго забрањен улазак у школску кухињу без одобрења сервирке или спремачице.

**IV ОБЕЗБЕЂЕЊЕ ИМОВИНЕ ШКОЛЕ**

**Члан 35.**

Инвентарски предмети, наставна средства и остала учила не смеју се износити из школске зграде без одобрења директора или другох овлашћеног лица.

 По завршетку радног времена сви печати, штамбиљ, вредосни папири, као и остали регистратурски материјали морају бити закључани и обезбеђени.

 Нарочити се обезбеђују дневници рада и остала евиденција о ученицима и запосленима.

 По завршетку рада, ормари, столови, и све просторије, као и школска зграда, закључавају се.

 **Члан 36.**

Обавештења ученицима школе дају се преко књиге обавештења за време часова.

**V ПОНАШАЊЕ РОДИТЕЉА И ТРЕЋИХ ЛИЦА**

**Члан 37.**

Родитељи и трећа лица (у даљем тексту: остала ли­ца) обавезни су да поштују Правила и друге опште акте Школе.

**Члан 38.**

Родитељи, односно други законски заступници ученика и трећа лица обавезни су да се приликом уласка у школску зграду јаве домару или спремачици.

**Члан 39.**

Родитељи, поред обавеза које су заједничке за сва остала лица, имају и следеће обавезе:

1) да благовремено обавештавају Школу о спречености свог детета да присуствује настави и да правдају изостанке свог детета;

2) да на позив органа Школе, педагога, психолога или наставника дођу у Школу;

3) да редовно измирују новчана дуговања према Школи;

4) да редовно долазе на родитељске састанке и да се интересују за учење и вла­дање свог детета;

5) да учествују у раду органа Школе чији су чланови;

6) да сарађују са предметним наставницима

**VI ЗАВРШНЕ ОДРЕДБЕ**

**Члан 40.**

Правила ступају на снагу осмог дана од дана објављивања на огласној табли Школе.

Председник Школског одбора

Светлана Станковић

**Члан 41.**

 Ступањем на снагу ових Правила престају да важе Правила понашања, бр. 100-2/18 од 31.01.2018. године.

**Члан 42.**

Правила су заведена под деловодним бројем 920-10/19 од 23.08.2019. године, објављена су на огласној табли Школе дана 26.08.2019. године, а ступила су на снагу дана 03.09.2019. године.

Секретар Школе

###### Санела Стевановић